17 Augustus: Vergeet van ingewikkelde berekenings. – Jan van der Watt - www.bybelkennis.co.za
by Mitch Kalp · Published 17/08/2017 · Updated 15/08/2017
2 Kor 8:1-24 (fokus 8:1-24)
Die Here het ons vir mekaar gegee. Dit is sy meesterplan. As elkeen vir die ander een sorg, het jy ‘n hele kerk vol mense wat vir jou sal sorg. As jy te min het, sal ander vir jou sorg en as jy genoeg het, kan jy weer vir ander sorg (8:14). So kan jy veilig voel. Die swakpunt is egter dat as elkeen nie sy deel doen nie, die plan nie so goed werk nie.
Deesdae praat ons van die “tiendes” as dit by die plan van God kom. Dit is nogal ‘n groot onderwerp van bespreking. Ons het lang debatte of ons presies ‘n tiende van ons inkomste moet gee of nie. Paulus sê jy hoef nie jou tiende te gee nie. Nee, jy moet gee wat nodig is. Dit is nie ‘n saak van die wet nie, maar van die hart. Dit kom nie uit dwang nie, maar uit liefde (8:8). Daarom kan jy die een maand min gee, maar die volgende maand baie na gelang van die behoefte. Jy moenie na ‘n reëlboek kyk nie, maar na die behoeftes van jou broers en susters rondom jou.
Die Here is so goed vir ons en gee ons so baie (8:9). Wat Hy ons gee, kan ons nie met al die geld in die wêreld koop nie. Hy het ons lewens vir ons teruggegee, vir altyd. Wie kan dit in tiendes meet of terugbetaal? Daarom maak Paulus die saak vir ons eenvoudig. Jy behoort aan die Here en het Hom lief. Gee daarom aan die Here wat nodig is en vergeet van al die ingewikkelde somme en berekenings van tiendes en so aan.
Gee uit ‘n liefdevolle hart. Niemand forseer jou nie, en moet dit ook nie toelaat nie.
by Mitch Kalp · Published 15/10/2017 · Last modified 13/10/2017
Laaste 7 Dae: 5,094
Laaste 30 Dae: 22,578
Laaste 365 Dae: 300,590